Α.Ο. Κερατέας

Ο **Αθλητικός Όμιλος Κερατέας** είναι ποδοσφαιρικός σύλλογος με έδρα την Κερατέα και επίσημο έτος ίδρυσης το 1928. Επανασυστάθηκε το 2019 έπειτα από αναστολή λειτουργίας του Α.Π.Σ. Κεραυνός Κερατέας.

## Ιστορία
### Κεραυνός Κερατέας
Ο **Α.Π.Σ. Κεραυνός Κερατέας** ιδρύθηκε το 1926 και το 1928 αναγνωρίστηκε επίσημα από το Πρωτοδικείο. Αγωνίστηκε όλα τα επόμενα χρόνια ως ανεξάρτητο σωματείο και το 1961 αναγνωρίστηκε επίσημα από την Ε.Π.Ο. με αριθμό μητρώου 938 και εντάχθηκε στη δύναμη της Ε.Π.Σ. Αθηνών, ξεκινώντας την επίσημη αγωνιστική του πορεία στα πρωταθλήματα τη σεζόν 1961-62. Το 2003 εντάχθηκε στη δύναμη της νεοσύστατης τότε Ε.Π.Σ. Ανατολικής Αττικής.

Τη σεζόν 1978-79 κατέκτησε το πρωτάθλημα του ομίλου του στη Β΄ Κατηγορία και κέρδισε την άνοδο στην Α΄ Κατηγορία της Ε.Π.Σ. Αθηνών για πρώτη φορά. Κατά την πρώτη του παρουσία στην Α΄ ΕΠΣΑ τη σεζόν 1979-80 κατέκτησε το πρωτάθλημα του ομίλου του και κέρδισε την άνοδο στην Εθνική ερασιτεχνική κατηγορία. Στο πρωτάθλημα της Εθνικής ερασιτεχνικής κατηγορίας, ως τρίτη τη τάξει εθνική κατηγορία, αγωνίστηκε τις χρονιές 1980-81 και 1981-82, ενώ από τη σεζόν 1982-83 μέχρι και τη σεζόν 1986-87 αγωνίστηκε στην Εθνική ερασιτεχνική κατηγορία, ως 4η τη τάξει εθνική κατηγορία και μετέπειτα Δ΄ Εθνική. 

Τη σεζόν 1988-89 αναδείχθηκε υπερπρωταθλητής Ε.Π.Σ Αθηνών και κέρδισε την άνοδο στην Δ΄ Εθνική κατηγορία. Στην Δ΄ Εθνική αγωνίστηκε από τη σεζόν 1989-90 μέχρι και τη σεζόν 1993-94, όποτε και υποβιβάστηκε για να επανέλθει ξανά το 2005, ως πρωταθλητής της Α΄ Ε.Π.Σ. Ανατολικής Αττικής της περιόδου 2004-05. Αγωνίστηκε στην Δ΄ Εθνική μέχρι και τη σεζόν 2007-08, όποτε και κατέκτησε το πρωτάθλημα του 9ου ομίλου και κέρδισε την άνοδο στην Γ΄ Εθνική κατηγορία. Στο επαγγελματικό πρωτάθλημα της Γ΄ Εθνικής συμμετείχε τις χρονιές 2008-09, 2009-10 και 2010-11, με την τελευταία να αποχωρεί από το πρωτάθλημα. Το καλοκαίρι του 2011 δε δήλωσε συμμετοχή στο πρωτάθλημα της Δ΄ Εθνικής και υποβιβάζεται απευθείας στο πρωτάθλημα της Ε.Π.Σ. Ανατολικής Αττικής. Ακολούθως, από τη σεζόν 2011-12 μέχρι και τη σεζόν 2018-19 αγωνίστηκε στην Α΄ ΕΠΣΑΝΑ. 

### Α.Ο. Κερατέας
Το καλοκαίρι του 2019, ο Κεραυνός δήλωσε αποχώρηση από το πρωτάθλημα της Α΄ ΕΠΣΑΝΑ και κατόπιν ανέστειλε τη λειτουργία του. Παρέα παραγόντων αποφάσισαν στη δημιουργία ενός νέου συλλόγου που θα εκπροσωπεί την πόλη της Κερατέας στο ποδόσφαιρο, δημιουργώντας έτσι τον «Α.Ο. Κερατέας» που αναγνωρίστηκε επίσημα από την Ε.Π.Ο. με αριθμό μητρώου 6672 και ξεκίνησε την αγωνιστική του πορεία από το πρωτάθλημα της Γ΄ ΕΠΣΑΝΑ, απαλλαγμένο πλέον από χρέη όπως είχαν δημιουργηθεί στον ιστορικό Κεραυνό Κερατέας που διαλύθηκε.

Κατά την πρώτη σεζόν μετά την επανίδρυση, ο Α.Ο. Κερατέας τερμάτισε 1ος στη Γ' κατηγορία και τη σεζόν 2021-22, επιτυγχάνει την πρωτιά στην Β', άρα και την επιστροφή στην Α' κατηγορία.

Το πιο εντυπωσιακό κατόρθωμα όμως ήρθε τη σεζόν 2023-24, όπου η Κερατέα τερμάτισε πρώτη στην Α' ΕΠΣΑΝΑ και συμμετείχε στα μπαράζ ανόδου για τη Γ' Εθνική, όπου πρωταγωνίστησε στον 8ο όμιλο, εξασφαλίζοντας την άνοδο. Εν τέλη όμως, λόγω διοικητικών προβλημάτων, αποφασίστηκε η Κερατέα να μην κατέβει στη Γ' Εθνική, αλλά να συνεχίσει στην Α' ΕΠΣΑΝΑ.

## Παρουσία στα εθνικά πρωταθλήματα
* Γ΄ Εθνική κατηγορία:
** 1980-81, 1981-82, 2008-09, 2009-10, 2010-11
* Δ΄ Εθνική κατηγορία:
** 1982-83, 1983-84, 1984-85, 1985-86, 1986-87, 1989-90, 1990-91, 1991-92, 1992-93, 1993-94, 2005-06, 2006-07, 2007-08

## Τίτλοι – Διακρίσεις
### Τίτλοι
1 **[[Δ΄ Εθνική ποδοσφαίρου ανδρών|Πρωτάθλημα Δ΄ Εθνικής]]**: 2007-08

1 **[[Κύπελλο Ελλάδας ερασιτεχνών ποδοσφαίρου|Κύπελλο Ελλάδος Ερασιτεχνών]]**: 2004-05

2 **[[Ένωση Ποδοσφαιρικών Σωματείων Ανατολικής Αττικής|Πρωταθλήματα Α΄ Ε.Π.Σ.ΑΝ.Α]]**: 2004-05, 2023-24

2  **[[Ένωση Ποδοσφαιρικών Σωματείων Αθηνών|Πρωταθλήματα Α΄ Ε.Π.Σ.Α]]**: 1979-80, 1988-89

1  **[[Ένωση Ποδοσφαιρικών Σωματείων Αθηνών|Πρωτάθλημα Β΄ Ε.Π.Σ.Α]]**: 1978-79

1 **[[Ένωση Ποδοσφαιρικών Σωματείων Αθηνών|Πρωτάθλημα Γ΄ Ε.Π.Σ.Α]]**: 1971-72

5 **[[Ένωση Ποδοσφαιρικών Σωματείων Ανατολικής Αττικής#Κύπελλο|Κύπελλα Ε.Π.Σ.ΑΝ.Α]]**: 2003-04, 2004-05, 2005-06, 2007-08, 2012-13

1 **[[Ένωση Ποδοσφαιρικών Σωματείων Αθηνών#Κύπελλο|Κύπελλο Ε.Π.Σ.Α]]**: 1985-86

### Διακρίσεις
Φιναλίστ Κυπέλλου Ε.Π.Σ.Α: 1978-79, 1981-82

## Μεγάλοι ποδοσφαιριστές
Πολλοί ποδοσφαιριστές 'ξεπήδησαν' από τις ακαδημίες του Κεραυνού και αγωνίστηκαν σε μεγάλους συλλόγους. 
Οι πιο γνωστοί είναι ο Ανδρέας Λαγωνικάκης και ο Γιώργος Προκόβας, που αγωνίστηκαν σε ΠΑΟ και ΟΣΦΠ αντίστοιχα. Καθώς επίσης και ο Θανάσης Πετούρης (Παναχαϊκή) και ο Γιώργος Μπάτρης (Ακράτητος Άνω Λιοσίων).

## Έδρα – Φίλαθλοι
Έδρα του ομάδας είναι το δημοτικό στάδιο Κερατέας «Χρυσοπηγή Δεβετζή», ένα 'στολίδι' για την περιοχή που μπορεί να φιλοξενήσει 3500 φιλάθλους. Μεγάλη υποστήριξη στον Κεραυνό δίνει ο κόσμος του. Οι φίλαθλοι των κυανολεύκων είναι ιδιαίτερα εκδηλωτικοί, όπως και η παρουσία τους, ακόμα και μακριά από την Κερατέα. Οι φίλαθλοι ονομάζονται Blue Dragons.

Στον προημιτελικό του κυπέλλου ερασιτεχνών το 2005 στα Γιάννενα, βρέθηκαν περίπου 300 Κερατιώτες, ενώ στον τελικό του Βόλου, την ίδια χρονιά, βρέθηκαν περισσότεροι από 1000 οπαδοί. Δεν είναι όμως λίγες οι φορές που οι οπαδοί της Κερατέας δημιούργησαν καταστάσεις βίας με αποτέλεσμα την τιμωρία της ομάδας τους. Το 2004 διέλυσαν το πούλμαν του ΑΟ Κορωπίου και έστειλαν έξι παίχτες και τον προπονητή Σταύρο Ηλιόπουλο στο νοσοκομείο με πολλαπλά κατάγματα, με συνέπεια την απώλεια του τίτλου μετά από δίκη και ενώ αγωνιστικά το πρωτάθλημα είχε εν πολλοίς κριθεί υπέρ του Κεραυνού.

## Παραπομπές


## Εξωτερικοί σύνδεσμοι
* Κεραυνός Κερατέας  

Κατηγορία:Αθλητικοί σύλλογοι Αττικής
Κατηγορία:Ιδρύσεις αθλητικών συλλόγων το 1928
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1928